## Ivace+i rep més d’un centenar de projectes d’investigació dels centres tecnològics en els quals col·laboren més de 340 empreses

*** Marián Cano: “L’experiència d’estos centres d’investigació en la detecció de la demanda tecnològica actual i futura és el millor aval per a les pimes”
* Digitalització, bioeconomia i l’aplicació de la biotecnologia en l’àmbit de la salut, els reptes principals**

L’Institut Valencià de Competitivitat i Innovació (Ivace+i) ha rebut, dins de la convocatòria d’ajudes a centres tecnològics, un total de 108 projectes d’investigació en què col·laboren 341 empreses, un 10 % més que en la convocatòria anterior.

Per a la consellera d’Innovació i presidenta d’Ivace+i, Marián Cano, este increment en el nombre d’empreses col·laboradores “no només evidencia que els instituts tecnològics són grans aliats de les empreses, sinó que la seua experiència en la detecció de la demanda tecnològica actual i futura és el millor aval per a les pimes”.

En este sentit, Cano ha assenyalat que la Conselleria d’Innovació, a través d’Ivace+i, “reforçarà el compromís que els centres tecnològics tenen amb la competitivitat, perquè tot el coneixement que generen tinga aplicació en l’àmbit industrial”.

Els 108 projectes presentats compten amb un pressupost mitjà de 180.000 euros per projecte i destaquen pel seu caràcter disruptiu, per la incorporació de tecnologia avançada, així com pel seu alt component científic.

Un altre aspecte destacat d’esta convocatòria és l’increment dels projectes en cooperació entre centres tecnològics, que han passat de ser-ne 2 en la convocatòria anterior a 17 en esta.

Segons Marián Cano, “si volem impulsar la innovació i guanyar pes en el mercat, la innovació és fonamental i una ferramenta eficaç que unix ciència, tecnologia i indústria és la cooperació entre centres”.

Els reptes en els quals treballen els instituts tecnològics s’emmarquen dins de l’estratègia d’especialització intel·ligent de la Comunitat Valenciana i aborden el desenrotllament de processos, productes i servicis innovadors basat en l’economia circular i bioeconomia.

També investiguen la millora de processos industrials a través de la digitalització i l’aplicació de la biotecnologia i TIC en l’àmbit de la salut.

Fecha: 25/05/2025